Кузьминых, Степан Иванович

Степан Иванович Кузьминых (9 теле 1918 ий, Покшел Пуял ял — 14 ӱярня 1990 ий, Йошкар-Ола) — марий театр актер да режиссёр, РСФСР-ын калык артистше.

 Илыш корно
Степан Иванович Кузьминых Покшел Пуял ялыште (кызытсе Ӧрша кундемыште) кресаньык ешеш шочын.
1932 ийыште кресаньык-влаклан школым пытарен. 1935 ийыште — Марий областьысе сымыктыш техникумым. Тиде ий гычак М. Шкетан лӱмеш Марий кугыжаныш драме театрыште модаш тӱҥалеш. 

1939 ийыште шыжым Йошкар Армий радамыш ушна, Кугу Ачаэл сарышке артиллерийский дивизион пелен Прут эҥерыште воеватла. Пленыш ллогалын, 1945 ийыште ӱярня тылзыште плен гыч лектеш. 1946 ийыште демобилизаций деч вара театрыш пӧртылеш.

1956 ийыште марий труппа гыч руш труппыш кусна, тушто 1961 ий марте пашам ышта, вара адакат марий труппыш пӧртылеш. Театрыште 40 ий наре тыршыме жапыште 100 утла рольым устан чоҥен.

1963—1964 ийлаште москосо Вахтангов лӱмеш театрыште режиссура специальность дене стажировкым эртен. 

1979 ийыште сулен налме канышыш лектын. Ӱмыржӧ 1990 ийыште ӱярня тылзын 14 кечынже кӱрлылтын.